text: Atter drukne-ulykke på Haderslev Havn
  17 december 2013 kl. 18.45
  For tredje gang siden august er en mand tirsdag omkommet ved en drukne-ulykke på Haderslev Havn. Ved ulykken i dag mistede en 77-årig mand fra Samsø livet.
  Politiet fik klokken 10 tirsdag formiddag en anmeldelse af, at der holdt en bil i vandet ved den nye kanal ud for Christian X's Vej i Haderslev.
  I samme område på havnen omkom en 79-årig mand i september og en 52-årig mand i august, da de faldt i vandet.
  - Da vi kommer derud, finder vi en mand i bilen, men vi kender ikke de nærmere omstændigheder, sagde vagtchefen ved Syd- og Sønderjyllands Politi, Michael Skaarup, tidligere tirsdag til Ritzau.
  Først sidste på eftermiddagen lykkedes det politiet at identificere den døde mand. Der er tale om en 77-årig mand fra Samsø, skriver politiet på Twitter. Hans pårørende er underrettet om ulykken.
  Det er endnu uklart, hvornår bilen ved den seneste ulykke er havnet i vandet, men der er muligvis gået nogle timer, inden bilen blev opdaget.
  Den 77-årige vil blive undersøgt i et ligsyn, der skal fastslå dødsårsagen og dødstidspunktet.
  Hans bil, der er en varebil, er blevet trukket op af vandet. Også den vil nu blive undersøgt.
  